จาก IFEC ถึง EARTH
เชื่อว่านักลงทุนรายย่อยที่มีหุ้น 2 ตัวนี้อยู่ เข็ดไปจนวันตาย
13 มิ.ย. 2560

ลูบคมตลาดทุน : ธนะชัย ณ นคร
 
เชื่อว่านักลงทุนรายย่อยที่มีหุ้น 2 ตัวนี้อยู่ เข็ดไปจนวันตาย
ทั้ง IFEC : บริษัท อินเตอร์ ฟาร์อีสท์ เอ็นเนอร์ยี่ คอร์ปอเรชั่น จำกัด (มหาชน)
และ EARTH : บริษัท เอ็นเนอร์ยี่ เอิร์ธ จำกัด (มหาชน)
กรณีของ IFEC
เท่าที่ดูข้อมูลล่าสุด มีรายย่อยถือหุ้นอยู่กว่า 27,170 หมื่นบัญชี
หุ้นถูกขึ้นเครื่องหมาย SP หรือพักการซื้อขายมาแล้วกว่า 5 เดือน
รายย่อยที่ติดหุ้นตัวนี้อยู่ไม่สามารถจะนำเงินออกมาได้
มีทั้งที่เล่นแบบบัญชีมาร์จิ้น
และคนที่ใช้เงินสดซื้อขาย
ผ่านมาจนถึงวันนี้ ก็ยังไม่รู้ว่า หุ้นจะถูกปลดเครื่องหมาย SP เมื่อไหร่
เพราะเท่าที่ไปพูดคุยกับทั้ง “รพี สุจริตกุล” เลขาธิการ ก.ล.ต
และ “พี่ตุ๊” เกศรา มัญชุศรี ผู้จัดการตลาดหลักทรัพย์ ล่าสุด หรือเมื่อวันศุกร์ที่ผ่านมา
วันเวลายิ่งผ่านไป
ปัญหายิ่งเข้ามาซับซ้อนมากขึ้น ปมที่จะต้องแก้ก็มีเยอะ
อย่างกรรมการชุดใหม่ที่เพิ่มจะมีการแต่งตั้งกันไป หลังจากกลุ่ม “เสี่ยทวิช” ทวิช เตชะนาวากุล ลาออก
แม้ตามกฎหมายมหาชนตามมาตรา 75 พ.ร.บ.มหาชน จะให้ตั้งได้
หากกรรมการชุดเก่าเหลือมากกว่าครึ่ง
แต่อย่าลืมว่า กรรมการในชุดของ  “หมอวิชัย”
มีอยู่ 1 คน ที่ได้รับเลือกจากที่ประชุมวิสามัญผู้ถือหุ้น ยังไม่ได้รับการรับรองจากกระทรวงพาณิชย์
สมมุติว่า หากทางพาณิชย์ เขาไม่รับรอง เพราะทำผิดกฎการเลือกตั้งกรรมการ
สิ่งที่กรรมการชุดของหมอวิชัย ทำขึ้นมา จะเป็น “โมฆะ” ทั้งหมด
จึงมีคำถามว่า แล้วใครจะกล้าเสี่ยงมาทำธุรกรรมกับบริษัทแห่งนี้
หรือสถาบันการเงินแห่งไหน จะกล้าเข้าสนับสนุนทางการเงิน
วิสัชนา ก็คือ ไม่น่าจะมีนะ
ผมถามกับคุณรพี ว่า ก.ล.ต.เคยเรียกทั้ง 2 ฝ่าย มาพูดคุยกันแล้วใช่ไหม
เลขาฯ ก.ล.ต.ก็ยอมรับ และบอกว่า “แต่เขาคุยกันไม่รู้เรื่อง”
หุ้น IFEC ก่อนที่จะถูกขึ้น SP
ในรอบ 52 สัปดาห์ก่อนหน้า ราคาหุ้นขึ้นไปสูงสุด 6.95 และต่ำสุด 3.06 บาท
และราคาสุดท้ายที่ซื้อขายอยู่ที่ 3.10 บาท
ส่วนหุ้น EARTH ปัญหาน่าจะแก้ไขง่ายกว่า IFEC
ล่าสุด ตลาดหลักทรัพย์ฯ ก็พอใจกับคำชี้แจงของ EARTH ที่ออกมาก่อนหน้านี้
ทำให้หุ้นยังคงซื้อขายได้ตามปกติ
แต่ปัญหาของรายย่อยที่ถือหุ้นอยู่คือ หลายๆ คน คิดอยู่ที่ระดับ 2 บาท หรืออาจมากกว่านั้น
ใครเล่นแบบมาร์จิ้น ก็น่าจะโดนบังคับขายไปแล้ว
แต่คาดกันว่า ตัวเลขไม่น่าจะเยอะ เพราะโบรกฯ เองก็ระมัดระวัง การปล่อยมาร์จิ้นกับหุ้นที่มีข่าวไม่ค่อยดีนัก
หุ้น EARTH ราคาลงมาหนักอยู่ 2 ช่วง
ช่วงแรกคือ จากระดับ 4 บาท ลงมาเหลือกว่า 2 บาทกว่า
และจาก 2 บาท ลงมาเหลือ 1.30-1.40 บาท
ข่าวว่า ช่วงลงจาก 2 บาท มาเหลือ บาทกว่าๆ รายย่อยหลังแอ่นกันเป็นแถว หลังผิดนัดชำระหนี้ตั๋วบี/อี
สถานการณ์ของ EARTH จะดีขึ้น ก็ต่อเมื่อสามารถเจรจากับแบงก์เจ้าหนี้
และแก้ปัญหาหนี้ตั๋วบี/อี ที่ค้างชำระอยู่ได้
สำหรับ EARTH นั้น มีนักลงทุนรายย่อยอยู่ปีประมาณ 9,900 บัญชี ซึ่งน้อยกว่า IFEC
แต่ยังดีที่ว่า หุ้นไม่ได้ถูกดขึ้น SP เพราะผู้บริหารของบริษัทมีการแจงข้อมูลต่อตลาดหลักทรัพย์ฯ อย่างครบถ้วน เกี่ยวกับหนี้ที่มีอยู่และแผนการแก้ไขปัญหา
ใครที่ขาดทุนอยู่
ก็อาจแก้มือเล่นเป็นรอบๆ ได้